Võõr-DNA sisestamiseks vektorisse on plasmiidi konstrueeritud nn. multikloneerimiskoht, mis sisaldab enamlevinud restriktaaside lõikamiskohti, milliseid antud vektoris mujal ei esine. Need kohad on spetsiifilise järjestusega (tavaliselt 6 aluspaari) ja võimaldavad eelnevalt sama ensüümiga lõigatud  uuritava DNA sisestamist vektori koosseisu. Plasmiidi multikloneerimiskoht asub lac Z geeni sees. Lac Z geen kodeerib ensüüm ß-galaktosidaasi lac promootori kontrolli all. Lac-operon on hea näide sellest, kuidas reguleeritakse prokarüootsetes organismides geenide ekspressiooni. Sellel süsteemil on kaks omadust, mis on eriti kasulikud DNA kloneerimisel prokarüootsetes organismides: 1) induktoriks saab kasutada isopropüültiogalaktosiidi (IPTG), mida ei lagundata rakkude poolt substraadina; 2) kuna ß-galaktosidaas on hüdrolüütiline ensüüm, siis on kromogeensete, mitteindutseerivate substraatanaloogide abil võimalik eristada indutseeritud ja mitteindutseeritud rakke.